A miniszterelnök a magyar labdarúgó-válogatott meccse miatt utazott a balkáni országba.

Montenegrói meccset nézett meg csütörtökön este Orbán Viktor, miután délelőtt beszédet mondott a Várkert Bazárban tartott demográfiai csúcson; a magyar miniszterelnök kollégájával, Milo Dukanoviccal nézte végig, ahogy magyar válogatottat kettő egyre veri a hazai csapat.

Megint arra repült, ahol Orbán jár

A jelenetnél – és főleg a magyar válogatott vereségénél – érdekesebb, hogy a Mészáros Lőrinchez köthető osztrák luxusrepülőgép éppen Podgoricába repült csütörtök délután

Az OE-LEM lajstromjelű, 17 milliárdos magángép délután 3 után indult Budapestről, és 4 körül landolt a meccs helyszínén

– tudta meg az Átlátszó . A tényfeltáró portál hónapokig tartó munka után tavaly szeptemberben mutatta be a repülőt . A Bombardier Global 6000 típusú luxusrepülő 2018 márciusának végén érkezett a cég montreali gyárából Bécsbe, és azóta az osztrák léginyilvántartásban szerepel. Tulajdonosa nem ismert, az üzembentartója pedig az International Jet Management GmbH, egy erre szakosodott osztrák cég. Az osztrák üzemeltető és lajtsromszám ellenére azonban az OE-LEM szinte állandóan a budapesti repülőtéren parkol. Innen indul, és ide érkezik, csak nagyon ritkán megy ki Bécsbe, ahova elvileg tartozik. Ráadásul többször repült Ferihegyről éppen oda, ahol a szintén Mészáros Lőrinchez köthető, 7 milliárdos Lady Mrd luxusjacht tartózkodott.

A magánrepülőzés, mint tradició

2018. július 25-én Orbán Viktor az OE-LEM fedélzetén utazott a Videoton-Ludogorec Bajnokok Ligája meccsre Bulgáriába, és hazaérkezésekor sikerült lefotózni, ahogy kiszállt a luxusrepülőből. A kormánykommunikációban hetekig különböző – gyakran egymásnak is ellentmondó – nyilatkozatok születtek a magángépes út megmagyarázására. A miniszterelnök pedig azt válaszolta egy ezzel kapcsolatos parlamenti kérdésre, hogy

“Harminc éve is így mentem, jövő héten is így fogok menni!”

Dubajba is kiruccannak vele